Nafarroako Parlamentuko Mahaiak, 2023ko otsailaren 6an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Geroa Bai eta EH Bildu Nafarroa talde parlamentarioek eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita jarrai dezan LGTBI+ pertsonei arreta integrala emateko Kattalingune zerbitzua ematen jarrai dezan, 2022ko abendura arteko kalitate-parametroak mantenduz edo hobetuz, horretarako behar diren giza baliabide eta baliabide ekonomikoekin hornituta.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Lehendakaritzako, Berdintasuneko, Funtzio Publikoko eta Barneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2023ko otsailaren 6an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan ezarritakoaren babesean, honako mozio hau aurkezten dute, Lehendakaritzako, Berdintasuneko, Funtzio Publikoko eta Barneko Batzordean eztabaidatu eta bozkatzeko:

Kattalingorrik LGTBI+ pertsonen eskubideen alde lanean dihardu 2000tik, eta 2016az geroztik, Kattalingune zerbitzu publikoa kudeatzen. Urtez urte ikusi dugu nola igotzen ziren LGTBI+ politiken partidak, baita zerbitzuaren handitze-esponentziala ere, arreta-ahalmena handituta, era deszentralizatuan.

Hori gertatu da aurtengo urtera arte, zeinetan Nafarroako Berdintasunerako Institutuak zenbait murrizketa egitea erabaki baitu, nahiz eta egun oraindik ere ukatu egiten dituen. Iaz, zerbitzuak 220.000 €-ko partida bat izan zuen. Aurten, 205.000 € baino ez dituzte zuzendu nahi, 248.000 €-ko partida bat onetsi zen arren, zerbitzua oso-osorik emateko.

Hori guztia zerbitzuko profesionalek eta kolektiboek jakin gabe egin da; izan ere, ez dute inoiz aukerarik izan haien iritzia emateko proposatzen den eta jada zuzenean haiengan eragina izaten ari den zerbitzu berriaren inguruan.

Nafarroako Berdintasunerako Institutuak proposatzen du bost bulego dituen zerbitzua lau profesionalekin kudeatzea; alabaina, orain arte zazpi pertsona ari ziren lanean zerbitzuan.

Horrez gain, orrian zeuden eta Kattalingunek artatu behar zituen bost lan-programetatik, LGTBI+ Zuzendariordetzak orain esaten du bi hartuko dituela bere gain, Kolektiboen arreta eta Promozioa eta sentsibilizazioa. Argudiatzen dute programa horiek Zuzendariordetzaren estatutuen barruan daudela, eta, hortaz, gobernu-egitura horren eskumenekoa dela soilik eta ez zerbitzuarena, nahiz eta orrian Kattalingunek egin beharreko lantzat agertu.

Kattalingorrik uste du azken aldaketa hori erabateko zentzugabekeria dela; izan ere, hala Kattalingune nola LGTBI Zuzendariordetza eta horien arteko sinergia egonkortu eta proiektatu beharrean, ahuldu egiten dute, azken orduan egindako mugimendu bat dela ematen baitu.

Ez dituzte zazpi urte bete ez LGBTI+ politikek, ez egiturek, ez arreta-zerbitzuek, lehen eta oraindik ere ikusezin bihurtutako errealitate bati dagokionez; beraz, baliabideen jardute-ahalmena murriztea atzerapauso larria iruditzen zaigu.

Hori horrela, uste dugu Kattalingune ezinbesteko tresna bat dela hala LGBTI+ pertsonei nola LGBTI+ errealitateari arreta emateko zuzeneko arreta-eredu batekin, gertukoa eta deszentralizatua.

Hori guztia dela-eta, honako erabaki-proposamen hau aurkezten dugu:

Nafarroako Parlamentuak Nafarroako Gobernua premiatzen du, LGTBI+ pertsonei arreta integrala emateko Kattalingune zerbitzua ematen jarrai dezan, 2022ko abendura arteko kalitate-parametroak mantenduz edo hobetuz, horretarako behar diren giza baliabide eta baliabide ekonomikoekin hornituta.

Nafarroako Parlamentuak Nafarroako Gobernua premiatzen du, murrizketarik egin ez dezan aipatu Kattalingune zerbitzuan, ez kontratatutako langileez (zazpi profesional) ez 2023rako Nafarroako Aurrekontuetan hasiera batean esleitutako partida ekonomikoaz (248.000 euro) bezainbatean.

Nafarroako Parlamentuak Nafarroako Gobernua premiatzen du, zerbitzuko profesionalei entzun eta LGTBIQ+ kolektiboek egindako ekarpenak aintzat har ditzan zerbitzuari buruzko erabaki garrantzitsuak hartu baino lehen.

Iruñean, 2023ko otsailaren 2an

Foru parlamentariak: Jabi Arakama Urtiaba, Patricia Perales Hurtado eta Marisa de Simón Caballero